section_heading: Napad
paragraph_text: Rimska vojna inženjerija smislila je plan po kojem je vojska trebala napraviti dva velika nasipa-rampe od zemlje i drva, preko kojih su se gradskim zidinama trebala približiti dva opsadna tornja. Vercengetoriks je naredio da se u Avarik pošalje 10 000 dodatnih boraca kako bi pomogli obrani. Branitelji Avarika zagorčavali su napadačima radove koliko god su mogli, bacajući zapaljeni loj na njihove opsadne sprave i povisivajući visinu bedema kako ju ovi ne bi mogli dostići. Također su i kopali tunele ispod rimskih rampi zbog čega su se ove rušile. Uz ionako težak pristup gradu i glad koju su morali trpiti, Rimljani su bili dodatno pogođeni hladnoćom i kišom koja je nemilosrdno padala skoro svaki dan tijekom opsade pa je svaki vojnik morao ulagati dodatni napor samo da napravi jedan korak po dubokoj kaljuži. Ipak, nakon 25 dana trajanja opsade, Rimljani su nasuli nasip do zidina visok 80 stopa i dugačak 330 stopa. Kad je nasip bio skoro gotov, Rimljani su opazili da je nasip puši jer su ga Gali kriomice lagumom potpalili. U tom trenutku Gali su uz viku kroz gradska vrata jurnuli na rimske sprave bacajući na njih zapaljene materijale pa je dio Rimljana izašao ususret Galima da ih blokira dok je drugi dio očajno pokušavao spasiti opsadne sprave i ugasiti vatru. Nakon što je borba trajala neko vrijeme, Gali su se ipak povukli nazad unutra a opsadne sprave ostale su upotrebljive.